《里罗医汝茂别余京师作歌送之并示志》
明代·尹台

阳春三月黄鸟鸣，送汝今出长安城。长安南去七千里，故乡迢递西江水。

西江水阔鸿雁稀，故乡今岁尺素违。坟垄松楸飒夜雨，庭闾花竹残春晖。

三荆前户昨同荫，一鸟上林今独飞。茅屋自支枫叶岸，钓船谁放芦花矶。

人生性情各有慕，焉用但羡黄金扉。近者访旧长安陌，昔年豪族半芜没。

青云大第横道傍，白日高门少行迹。徒誇盛气走风雷，不信繁华凋露月。

鸣钟列鼎况如是，单车独马竞何益。始知富贵尽虚閒，侧顾勋名堪太息。

我今饯汝一杯酒，汝归幸谢旧亲友。许身稷契事徒期，托势金张吾不有。

数茎白发岂贷人，万里青山空回首。何嗟要路未先登，所幸重权不在手。

广袖长裾易饰容，高官厚禄难辞咎。聊因送汝动我歌，腰间剑气缠星河。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。